**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 1002-1397/2020/5

Datum: 10. 12. 2020

**Zadeva:** **Zakon o interventnih ukrepih za omilitev posledic drugega vala epidemije COVID-**

**19,** [**Uredba o spremembah Uredbe o delovni uspešnosti iz naslova povečanega obsega dela za javne uslužbence**](https://www.uradni-list.si/glasilo-uradni-list-rs/vsebina/2020-01-3100/uredba-o-spremembah-uredbe-o-delovni-uspesnosti-iz-naslova-povecanega-obsega-dela-za-javne-usluzbence) **in Uredba o spremembah in dopolnitvi Uredbe o enotni metodologiji in obrazcih za obračun in izplačilo plač v javnem sektorju – pojasnila za zaposlene v javnem sektorju**

Spoštovani,

v Uradnem listu RS, št. 175/20 je bil dne 27. 11. 2020 objavljen Zakon o interventnih ukrepih za omilitev posledic drugega vala epidemije COVID-19 (v nadaljevanju: ZIUOPDVE). Določbe ZIUOPDVE so začele veljati naslednji dan po objavi v Uradnem listu RS (142. člen ZIUOPDVE), torej 28. 11. 2020, pri nekaterih določbah pa je zakon določil retroaktivno veljavo, kar podrobneje pojasnjujemo v nadaljevanju pojasnila.

V istem uradnem listu je bila objavljena tudi [Uredba o spremembah Uredbe o delovni uspešnosti iz naslova povečanega obsega dela za javne uslužbence](https://www.uradni-list.si/glasilo-uradni-list-rs/vsebina/2020-01-3100/uredba-o-spremembah-uredbe-o-delovni-uspesnosti-iz-naslova-povecanega-obsega-dela-za-javne-usluzbence). V zvezi z navedenimi spremembami smo pripravili naslednje pojasnilo: [Uredba o spremembah Uredbe o delovni uspešnosti iz naslova povečanega obsega dela za javne uslužbence - obvestilo (1. 12. 2020)](https://www.gov.si/assets/ministrstva/MJU/Placni-sistem/DELOVNA-USPESNOST-v2/Delovna-uspesnost-iz-naslova-povecanega-obsega-dela-/Spremembe-uredbe-POD-Pojasnilo-1.12.2020.docx).

Ob upoštevanju določb ZIUOPDVE in [Uredbe o spremembah Uredbe o delovni uspešnosti iz naslova povečanega obsega dela za javne uslužbence](https://www.uradni-list.si/glasilo-uradni-list-rs/vsebina/2020-01-3100/uredba-o-spremembah-uredbe-o-delovni-uspesnosti-iz-naslova-povecanega-obsega-dela-za-javne-usluzbence) je bila pripravljena Uredba o spremembah in dopolnitvi Uredbe o enotni metodologiji in obrazcih za obračun in izplačilo plač v javnem sektorju (v nadaljevanju: Uredba o enotni metodologiji). Uredba o enotni metodologiji še ni bila objavljena v Uradnem listu RS, za namen pravilne uporabe ustreznih šifer in poročanja plač v Informacijski sistem za posredovanje in analizo podatkov o plačah, drugih izplačilih in številu zaposlenih v javnem sektorju (ISPAP) pa vam že na tem mestu pojasnjujemo, katere šifre se uporabijo v konkretnih primerih.

**Pojasnila ZIUOPDVE v povezavi z Uredbo o enotni metodologiji**

# Dodatek za neposredno delo s pacienti oziroma uporabniki, obolelimi za COVID-19

ZIUOPDVE je v 18. členu spremenil določbo 56. člena Zakona o začasnih ukrepih za omilitev in odpravo posledic COVID-19 (Uradni list RS, št. 152/20, v nadaljevanju: ZZUOOP), tako, da je določil, da se dodatek za neposredno delo s pacienti oziroma uporabniki, obolelimi za COVID-19, lahko izplačuje zaposlenim v mreži javne zdravstvene službe in mreži javne službe na področju socialnega varstva in da se dodatek lahko izplačuje tudi v času razglašene epidemije.

Skladno z določbo 139. člena ZIUOPDVE se sprememba iz 18. člena uporablja od 19. oktobra 2020, kar pomeni, da se dodatek lahko izplačuje zaposlenim v mreži javne zdravstvene službe in mreži javne službe na področju socialnega varstva tudi v obdobju razglašene epidemije, **od 19. oktobra 2020 dalje.**

Pri izplačilu dodatka za neposredno delo s pacienti oziroma uporabniki, obolelimi za COVID-19, se uporabi **šifra C086** iz Uredbe o enotni metodologiji.

**Nadomestilo plače zaradi nezmožnosti opravljanja dela zaradi višje sile zaradi ustavitve javnega prevoza ali zaprtja mej**

ZIUOPDVE je spremenil tudi določbe ZZUOOP, ki določajo nadomestilo plače zaradi odrejene karantene ali nezmožnosti opravljanja dela zaradi višje. Določbe, ki urejajo višino nadomestilo plače zaradi višje sile zaradi obveznosti varstva in zaradi odrejene karantene, ostajajo nespremenjene, na novo pa je urejeno nadomestilo plače zaradi višje sile zaradi ustavitve javnega prevoza in zaprtja mej.

Skladno z določbami od 20. do 22. člena ZIUOPDVE, ki spreminjajo določbe od 57. do 59. člena ZZUOOP, je do nadomestila plače v višini, kot je določena z zakonom, ki ureja delovna razmerja, za primer začasne nezmožnosti zagotavljanja dela iz poslovnega razloga, upravičen tudi zaposleni, ki na delo ne more priti zaradi ustavitve javnega prevoza ali zaprtja mej s sosednjimi državami. Do nadomestila plače v tej višini je upravičen, dokler so podane okoliščine višje sile, ki upravičujejo delavčevo odsotnost. Delavec mora v tem primeru najpozneje v treh delovnih dneh od nastanka razloga o vseh okoliščinah, ki vplivajo na nastanek višje sile, obvestiti delodajalca.

Glede na navedeno so zaposleni v primeru odsotnosti zaradi višje sile zaradi ustavitve javnega prevoza ali zaprtja mej upravičeni do nadomestila plače v višini 80 odstotkov osnove iz sedmega odstavka 137. člena ZDR-1. Pravice in obveznosti delavca, ki ne more opravljati dela zaradi višje sile veljajo od 1. septembra 2020 (27. člen ZIUOPDVE, ki spreminja 64. člen ZZUOOP). Navedeno pomeni, da tudi višina nadomestila plače v višini 80 odstotkov osnove iz sedmega odstavka 137. člena ZDR-1 pripada zaposlenemu od 1. septembra 2020 dalje. Pri izplačilu nadomestila plače se uporabi šifra **G091** iz Uredbe o enotni metodologiji.

Ministrstvo za delo, družino, socialne zadeve in enake možnosti je na svoji spletni strani glede višje sile zaradi uvrstitve javnega prevoza objavilo naslednje pojasnilo:  
<https://www.gov.si/novice/2020-12-02-visja-sila-zaradi-ustavitve-javnega-prevoza/>

**Povračilo nadomestil plače**

Postopek in način uveljavljanja povračil nadomestil je določen v 24. in 25. členu ZIUOPDVE (sprememba 61. in 62. člena ZZUOOP).

ZIUOPDVE je določil, da lahko pravice do ukrepov nadomestila plač delavcev zaradi odrejene karantene ali nezmožnosti opravljanja dela zaradi višje sile zaradi obveznosti varstva, višje sile zaradi ustavitve javnega prevoza ali višje sile zaradi zaprtja mej, uveljavlja vsak delodajalec v Republiki Sloveniji, razen:

– neposredni ali posredni uporabnik proračuna Republike Slovenije oziroma proračuna občine, katerega delež prihodkov iz javnih virov je bil v letu 2019 višji od 70 odstotkov,

– delodajalec, ki opravlja finančno ali zavarovalniško dejavnost, ki spada v skupino K po standardni klasifikaciji dejavnosti, in je imel na dan 13. marca 2020 več kot deset zaposlenih,

– tuja diplomatska predstavništva in konzulati, mednarodne organizacije, predstavništva mednarodnih organizacij ter institucije, organi in agencije Evropske unije v Republiki Sloveniji.

Pravico do povračila izplačanih nadomestil plače delavcem, ki ne morejo opravljati dela zaradi višje sile zaradi ustavitve javnega prevoza ali višje sile zaradi zaprtja mej, lahko uveljavi delodajalec za izplačano nadomestilo plače **od 1. septembra 2020,** enako kot to velja za povračilo izplačanih nadomestil plače delavcem zaradi višje sile zaradi obveznosti varstva (27. člen ZIUOPDVE, ki spreminja 64. člen ZZUOOP).

Podrobnejša pojasnila glede povračila nadomestila plače so dostopna na spletni strani Zavoda Republike Slovenije za zaposlovanje: <https://www.ess.gov.si/obvestila/obvestilo/povracilo-nadomestila-za-karanteno-ali-visjo-silo-po-sestem-interventnem-zakonu>

1. **Ukrep delnega povračila nadomestila plače delavcem na začasnem čakanju na delo**

ZIUOPDVE je v 30. členu, ki spreminja tretji odstavek 68. člena ZZUOOP, določil, da so do ukrepa upravičeni tisti delodajalci, ki jim bodo po njihovi oceni prihodki v letu 2020 zaradi epidemije ali posledic epidemije upadli za več kot 20  odstotkov glede na leto 2019. Če niso poslovali v celotnem letu 2019 oziroma 2020, so do ukrepa upravičeni tudi tisti delodajalci, ki se jim bodo povprečni mesečni prihodki v letu 2020 zaradi epidemije ali posledic epidemije znižali za več kot 20 odstotkov glede na povprečne mesečne prihodke v letu 2019. Če v letu 2019 niso poslovali, so do ukrepa upravičeni tudi tisti delodajalci, ki so bili registrirani najpozneje na dan 1. september 2020 in ki se jim bodo povprečni mesečni dohodki v letu 2020 zaradi epidemije ali posledic epidemije znižali za več kot 20 odstotkov glede na povprečne mesečne prihodke v letu 2020 do 31. avgusta 2020. Če pogoji iz tega odstavka ob predložitvi letnih poročil za leto 2020 ne bodo doseženi, upravičenec vrne prejeta sredstva na podlagi ukrepa. Če vlogo vloži delodajalec, registriran po 1. septembru 2020, ZRSZ vlogo s sklepom zavrže. Zoper sklep ni pritožbe.

V 31. členu ZIUOPDVE (sprememba 69. člena ZZUOOP) je določeno, da lahko delodajalec napoti posameznega delavca na začasno čakanje na delo najdlje do 31. januarja 2021.

ZIUOPDVE je v 32. in 33. členu (sprememba 73. in 74. člena ZZUOOP) tudi drugače uredil višino delnega povračila izplačanega nadomestila plače ter postopek in način uveljavljanja povračila nadomestila. Podrobnejša pojasnila v tej zvezi so dostopna na spletni strani Zavoda RS za zaposlovanje: <https://www.ess.gov.si/obvestila/obvestilo/povracilo-nadomestila-za-zacasno-cakanje-po-novem-interventnem-zakonu>

Na tem mestu vam sporočamo, da smo v zvezi z ureditvijo začasnega čakanja na delo v povezavi z določbami interventnih zakonov pridobili mnenje Ministrstva za delo, družino, socialne zadeve in enake možnosti, številka: 1101-1009/2020/3 z dne 4. 12. 2020, ki je priloga tega pojasnila. To mnenje nadomešča mnenje Ministrstva za javno upravo z naslovom [Zakon o začasnih ukrepih za omilitev in odpravo posledic COVID-19 (ZZUOOP) - pojasnila za zaposlene v javnem sektorju (6. 11. 2020)](https://www.gov.si/assets/ministrstva/MJU/Placni-sistem/COVID-19-2020/Zakon-o-zacasnih-ukrepih-za-omilitev-in-odpravo-posledic-COVID-19-ZZUOOP-pojasnila-za-zaposlene-v-javnem-sektorju-6.-11.-2020.docx) (številka: 1002-1397/2020/1 z dne 6. 11. 2020) v tretjem odstavku 8. c točke.

# Začasna premestitev zaposlenega v Upravi RS za izvrševanje kazenskih sankcij

ZIUOPDVE je v 85. členu določil, da lahko ne glede na določbe drugega odstavka 149. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E in 40/12 – ZUJF) o omejitvi glede oddaljenosti kraja opravljanja dela, generalni direktor Uprave Republike Slovenije za izvrševanje kazenskih sankcij, v primeru izpada kadrovskih zmogljivosti zaradi posledic COVID-19 ali v primerih povečanega obsega dela zaradi zagotavljanja ukrepov preprečevanja širjenja in omejevanja okužbe COVID-19, zaposlenemu odredi opravljanje dela v drugem zavodu za prestajanje kazni zapora ali v prevzgojnem domu, ki je oddaljen od trenutnega kraja opravljanja dela več kot 70 km (v nadaljnjem besedilu: začasna premestitev).

Zaposlenega se lahko začasno premesti na delovno mesto, za katero izpolnjuje predpisane pogoje in za katero se zahteva najmanj enaka vrsta in raven izobrazbe, kot se zahteva za opravljanje dela, za katero ima zaposleni sklenjeno pogodbo o zaposlitvi.

Zaposlenemu, ki je začasno premeščen in se želi nastaniti v drugem kraju, delodajalec zagotovi brezplačno nastanitev. Ne glede na 39. člen Zakona o dohodnini (Uradni list RS, št. 13/11 – uradno prečiščeno besedilo, 9/12 – odl. US, 24/12, 30/12, 40/12 – ZUJF, 75/12, 94/12, 52/13 – odl. US, 96/13, 29/14 – odl. US, 50/14, 23/15, 55/15, 63/16, 69/17, 21/19, 28/19 in 66/19) se plačila stroškov nastanitve, ki jih plačuje delodajalec, ne štejejo za boniteto.

Zaposleni, ki je začasno premeščen, je upravičen do dodatka v višini 20 odstotkov urne postavke njegove osnovne plače. Ne glede na določbe zakonov in kolektivnih pogodb, ki urejajo osnovo za nadomestilo plače za čas odsotnosti z dela, se ta dodatek ne všteva v osnovo za nadomestilo plače za čas odsotnosti z dela. Pri izplačilu dodatka se uporabi **šifra C085** iz Uredbe o enotni metodologiji.

Zaposleni ima v času začasne premestitve pravico do plače, kot da bi opravljal svoje delo, če je to zanj ugodnejše. Če je plača na delovnem mestu, na katerega je zaposleni začasno premeščen, ugodnejša, ima pravico do višje plače.

Ukrep iz tega člena velja do 31. decembra 2020. Vlada lahko ukrep s sklepom podaljša za obdobje šestih mesecev.

# Sobivanje

ZIUOPDVE je v 98. členu določil, da je ne glede na prvi odstavek 23. člena Zakona o zdravstvenem varstvu in zdravstvenem zavarovanju (Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K in 36/19; v nadaljnjem besedilu: ZZVZZ) z obveznim zavarovanjem zavarovanim osebam v celoti zagotovljeno plačilo zdravstvenih storitev za sobivanje enega od staršev v zdravstvenem zavodu z bolnim otrokom do starosti otroka vključno 14 let oziroma do starosti otroka do vključno 18 let, če ima otrok status otroka s posebnimi potrebami in potrebuje 24-urno nego ter oskrbo.

Nadalje ZIUOPDVE določa, da ne glede na tretji odstavek 44.c člena ZZVZZ zavarovana oseba ni upravičena do povračila stroškov zdravstvenih storitev, ki so pravica iz obveznega zavarovanja v Republiki Sloveniji in ki jih uveljavi v drugi državi članici Evropske unije, za sobivanje enega od staršev v zdravstvenem zavodu z bolnim otrokom do starosti otroka vključno 14 let oziroma do starosti otroka do vključno 18 let, če ima otrok status otroka s posebnimi potrebami in potrebuje 24-urno nego ter oskrbo.

ZIUOPDVE določa tudi, da gre ne glede na prvi odstavek 29. člena ZZVZZ nadomestilo plače med začasno zadržanostjo od dela zavarovancem, na podlagi mnenja osebnega zdravnika oziroma pristojne zdravniške komisije, od prvega dne zadržanosti od dela tudi zaradi sobivanja enega od staršev v zdravstvenem zavodu z bolnim otrokom do starosti otroka vključno 14 let oziroma do starosti otroka do vključno 18 let, če ima otrok status otroka s posebnimi potrebami in potrebuje 24-urno nego ter oskrbo. Pravica do nadomestila plače med začasno zadržanostjo od dela zaradi sobivanja enega od staršev v zdravstvenem zavodu z bolnim otrokom traja, dokler traja sobivanje. Nadomestilo se odmerja v enakem odstotku kot nadomestilo med začasno zadržanostjo od dela zaradi nege ožjega družinskega člana. Pri izplačilu nadomestila plače se uporabi **šifra H030** iz Uredbe o enotni metodologiji, ki določa nadomestilo plače v breme ZZZS od 1. delovnega dne v višini 80 odstotkov osnove.

Ukrepi iz tega člena veljajo od vključno 28. 11. 2020 do 31. 12. 2021.

Podrobnejša pojasnila 98. člena ZIUOPDVE so dostopna na spletni strani Zavoda za zdravstveno zavarovanje Slovenije na naslednji povezavi:

<http://www.zzzs.si/zzzs/internet/zzzs.nsf/o/107F19D494503940C125863800303751>

1. **Zagotavljanje sredstev za financiranje dodatka za delo v rizičnih razmerah (11. točka prvega odstavka 39. člena Kolektivne pogodbe za javni sektor)**

ZIUOPDVE v 123. členu določa, da se sredstva za financiranje dodatka iz 11. točke prvega odstavka 39. člena Kolektivne pogodbe za javni sektor (Uradni list RS, št. 57/08, 23/09, 91/09, 89/10, 89/10, 40/12, 46/13, 95/14, 91/15, 21/17, 46/17, 69/17 in 80/18; v nadaljnjem besedilu: KPJS) delodajalcem v javnem sektorju zagotovijo v proračunu Republike Slovenije.

Delodajalci v javnem sektorju vložijo zahtevek za sredstva iz prejšnjega odstavka občini ustanoviteljici ali resorno pristojnemu ministrstvu. Minister, pristojen za finance, natančneje predpiše postopek in roke za uveljavljanje zahtevkov. Skladno s 141. členom ZIUOPDVE minister izda podzakonski predpis v 30 dneh po uveljavitvi tega zakona.

Sredstva za financiranje dodatka iz 11. točke prvega odstavka 39. člena KPJS se delodajalcem v javnem sektorju zagotavljajo **od 19. oktobra 2020 za čas trajanja epidemije**. Na enak način se za financiranje dodatka iz 11. točke prvega odstavka 39. člena KPJS zagotovijo sredstva tudi zasebnim izvajalcem socialnega in zdravstvenega varstva, ki dejavnost opravljajo v okviru mreže javne službe ter zasebnim vrtcem s koncesijo in zasebnim vrtcem.

Ne glede na določbe zakonov in kolektivnih pogodb, ki urejajo osnovo za nadomestilo plače za čas odsotnosti z dela, se dodatek za rizične razmere na podlagi 11. točke prvega odstavka 39. člena KPJS ne všteva v osnovo za nadomestilo plače za čas odsotnosti z dela. Glede na to, da ZIUOPDVE posebne določbe glede pričetka veljavnosti spremembe, skladno s katero se dodatek za delo v rizičnih razmerah ne všteva v osnovo za nadomestilo plače za čas odsotnosti z dela, ne vsebuje, menimo, da sprememba velja od pričetka uveljavitve zakona. Navedeno pomeni, da se dodatek za delo v rizičnih razmerah ne všteva v osnovo za nadomestilo plače za odsotnosti z dela **od vključno 28. novembra 2020 dalje.**

Pri izplačilu dodatka za delo v rizičnih razmerah se uporabi šifra **C223** iz Uredbe o enotni metodologiji.

1. **Zaposlitev zaradi nujnih delovnih potreb v času obvladovanja virusa COVID-19**

ZIUOPDVE v 124. členu določa, da lahko delodajalec v javnem sektorju zaradi nujnih delovnih potreb sklene pogodbo o zaposlitvi za določen čas brez javne objave prostega delovnega mesta. V tem primeru se lahko pogodba o zaposlitvi sklene za določen čas, vendar najdalj za obdobje do 31. avgusta 2021.

Pogodba o zaposlitvi za določen čas se na področju vzgoje in izobraževanja lahko sklene tudi s strokovnim delavcem, ki še nima opravljenega strokovnega izpita s področja vzgoje in izobraževanja, če izpolnjuje druge pogoje za zasedbo delovnega mesta v programu, ki ga izvaja vzgojno-izobraževalni zavod in za katerega je vpisan v razvid kot izvajalec javnoveljavnih programov.

Na enak način lahko sklene pogodbo o zaposlitvi za določen čas tudi zasebni izvajalec socialnega in zdravstvenega varstva, ki dejavnost opravlja v okviru mreže javne službe.

1. **Dodatek za delo v rizičnih razmerah direktorjem v javnem sektorju v dejavnosti zdravstva in socialnega varstva**

ZIUOPDVE je v 125. členu določil, da ne glede na določbo četrtega odstavka 23. člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18) direktorjem v javnem sektorju, kot jih določa Uredba o plačah direktorjev v javnem sektorju (Uradni list RS, št. 68/17, 4/18 in 30/18), ki opravljajo delo **v dejavnosti zdravstva in socialnega varstva**, pripada dodatek za delo v rizičnih razmerah v višini 65 odstotkov urne postavke osnovne plače za polovico rednega delovnega časa.

Direktorjem (torej javnim uslužbencem plačne skupine B skladno z opredelitvijo v 1. členu Uredbe o plačah direktorjev v javnem sektorju), **ki opravljajo delo v dejavnosti zdravstva in socialnega varstva**, pripada dodatek za delo v rizičnih razmerah v višini 65 odstotkov urne postavke osnovne plače za polovico ur rednega dela (A010). Glede na to, da dodatek direktorjem pripada za delo v rizičnih razmerah, do dodatka niso upravičeni za čas opravljanja dela na domu in za čas, ko so odsotni z dela.

Dodatek pripada direktorjem **od 19. oktobra 2020 do preklica epidemije.**

Ne glede na določbe zakonov in kolektivnih pogodb, ki urejajo osnovo za nadomestilo plače za čas odsotnosti z dela, se dodatek ne všteva v osnovo za nadomestilo plače za čas odsotnosti z dela. Glede na to, da je ZIUOPDVE na novo uvedel upravičenost do dodatka za delo v rizičnih razmerah za direktorje in določil, da se ta dodatek ne všteva v osnovo za nadomestilo plače, menimo, da nevštevanje dodatka v osnovo za nadomestilo plače velja za celotno obdobje, za katero se dodatek direktorjem izplačuje.

V Uredbi o enotni metodologiji se za namen izplačila dodatka uporabi **šifra C226**.

V 125. členu ZIUOPDVE ne določa zagotavljanja sredstev za financiranje dodatka za delo v rizičnih razmerah direktorjem v javnem sektorju v dejavnosti zdravstva in socialnega varstva v proračunu Republike Slovenije. Določila prvega odstavka 123. člena ZIUOPDVE v primeru dodatka za delo v rizičnih razmerah direktorjem v javnem sektorju v dejavnosti zdravstva in socialnega varstva, po našem mnenju ni mogoče smiselno uporabiti, saj gre v primeru slednjega za dodatek, ki ga določa ZIUOPDVE in ne KPJS. Če bo sprejeta določba interventnega zakona, ki bo omogočila povračilo oziroma zagotovitev sredstev za financiranje dodatka za delo v rizičnih razmerah direktorjem v javnem sektorju v dejavnosti zdravstva in socialnega varstva v proračunu Republike Slovenije, vas bomo o tem obvestili.

1. **Pojasnila** [**Uredbe o spremembah Uredbe o delovni uspešnosti iz naslova povečanega obsega dela za javne uslužbence**](https://www.uradni-list.si/glasilo-uradni-list-rs/vsebina/2020-01-3100/uredba-o-spremembah-uredbe-o-delovni-uspesnosti-iz-naslova-povecanega-obsega-dela-za-javne-usluzbence) **v povezavi z Uredbo o enotni metodologiji**

V zvezi s spremembami [Uredbe o delovni uspešnosti iz naslova povečanega obsega dela za javne uslužbence](https://www.uradni-list.si/glasilo-uradni-list-rs/vsebina/2020-01-3100/uredba-o-spremembah-uredbe-o-delovni-uspesnosti-iz-naslova-povecanega-obsega-dela-za-javne-usluzbence) smo pripravili naslednje pojasnilo: [Uredba o spremembah Uredbe o delovni uspešnosti iz naslova povečanega obsega dela za javne uslužbence - obvestilo (1. 12. 2020)](https://www.gov.si/assets/ministrstva/MJU/Placni-sistem/DELOVNA-USPESNOST-v2/Delovna-uspesnost-iz-naslova-povecanega-obsega-dela-/Spremembe-uredbe-POD-Pojasnilo-1.12.2020.docx).

Zaradi izenačitve direktorjev z ostalimi javnimi uslužbenci glede najvišjega možnega izplačila delovne uspešnosti iz naslova povečanega obsega dela, se tudi za direktorje pri izplačilu delovne uspešnosti iz naslova povečanega obsega dela uporabita šifri D020 (delovna uspešnost zaradi povečanega obsega dela in zaradi sodelovanja na projektih, ki niso posebni projekti - javni uslužbenci) in D026 (delovna uspešnost zaradi sodelovanja pri posebnih projektih za javne uslužbence), šifra D025, ki se uporablja za direktorje pri izplačilu delovne uspešnosti zaradi povečanega obsega dela, pa se bo s spremembo Uredbe o enotni metodologiji črtala.

Ministrstva prosimo, da s tem dopisom seznanite proračunske uporabnike iz vaše pristojnosti.

Prijazen pozdrav,

Boštjan Koritnik

minister

Poslano:

* naslovnikom po elektronski pošti

Priloga:

* pojasnilo MDDSZ glede začasnega čakanja na delo (številka: 1101-1009/2020/3 z dne 4. 12. 2020)